**Javna agencija za knjigo Republike Slovenije** (v nadaljevanju: JAK) na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa v kulturi (Uradni list RS, št. 77/07 – UPB, 56/08, 4/10, 20/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/2009) **objavlja**

**Javni večletni razpis za izbor izvajalcev in sofinanciranje javnih kulturnih programov na področjih knjige za obdobje 2016–2019**

(oznaka: JR2–PROGRAM–2016–2019)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in področja javnega razpisa**

Predmet javnega razpisa je izbor izvajalcev in sofinanciranje javnih kulturnih programov na področjih knjige za obdobje 2016–2019 (štiriletno sofinanciranje kulturnih programov).

JAK bo kulturne programe sofinancirala na naslednjih področjih knjige:

1. Knjižni program,
2. Revijalni program,
3. Bralna kultura,
4. Literarne prireditve,
5. Mednarodno sodelovanje.

**3. Cilji javnega razpisa na področjih in omejitev števila v sofinanciranje sprejetih kulturnih programov**

JAK bo kulturne programe na področjih tega javnega razpisa podpirala v skladu z naslednjimi dolgoročnimi cilji in vsebinskimi usmeritvami:

**3.1 Knjižni program**

- izdajanje knjižnih programov na področju leposlovja in humanistike;

- spodbujanje izvirne literarne ustvarjalnosti;

- spodbujanje prevajanja kakovostnih tujih leposlovnih in humanističnih del;

- spodbujanje visokih avtorskih in založniških standardov;

- zagotavljanje visoke dostopnosti kvalitetne knjižne produkcije v tiskani in elektronski obliki.

JAK bo v okviru tega razpisa na področju knjižnega programa za sofinanciranje izbrala največ 18 kulturnih programov.

**3.2 Revijalni program**

- izdajanje kakovostnih revijalnih programov na področju leposlovja in humanistike;

- spodbujanje izvirne literarne ustvarjalnosti in refleksije;

- spodbujanje visokih avtorskih in založniških standardov;

- zagotavljanje visoke dostopnosti kvalitetne revijalne produkcije v tiskani in elektronski obliki.

JAK bo v okviru tega razpisa na področju revijalnega programa za sofinanciranje izbrala največ 15 kulturnih programov.

**3.3 Bralna kultura**

- izvajanje kulturnih programov za spodbujanje branja in razvoj vseživljenjskih bralnih navad pri različnih ciljnih skupinah;

- izvajanje kulturnih programov, ki promovirajo bralno kulturo ter razvijajo odnos uporabnikov do branja in knjige;

- izvajanje kulturnih programov, ki povezujejo različne subjekte na področju bralne kulture;

- spodbujanje večje prodaje kakovostnih knjig in revij.

JAK bo v okviru tega razpisa na področju bralne kulture za sofinanciranje izbrala največ 6 kulturnih programov.

**3.4 Literarne prireditve**

- izvajanje kakovostnih literarnih prireditev;

- izvajanje kulturnih programov, ki promovirajo in uveljavljajo avtorje in literarno ustvarjalnost;

- izvajanje nagrad na področju leposlovja in humanistike;

- izvajanje strokovnih srečanj na področju leposlovja in humanistike;

- spodbujanje večje prodaje kakovostnih knjig in revij.

JAK bo v okviru tega razpisa na področju literarnih prireditev za sofinanciranje izbrala največ 10 kulturnih programov.

**3.5 Mednarodno sodelovanje**

- izvajanje kulturnih programov za promocijo in uveljavljanje slovenskega leposlovja in humanistike v tujini;

- izvajanje predstavitev slovenskega leposlovja in humanistike na knjižnih sejmih in podobnih prireditvah v tujini;

- izvajanje kulturnih programov, ki potekajo v Sloveniji, namenjeni pa so uveljavljanju slovenskega leposlovja in humanistike v tujini;

- izvajanje drugih podpornih aktivnosti, ki popularizirajo in uveljavljajo slovensko leposlovje in humanistiko v tujini, vključno s pripravo vzorčnih prevodov, mreženjem, informacijskimi in promocijskimi dejavnostmi;

- izvedba priprav na kulturni projekt Slovenija, častna gostja knjižnega sejma v Frankfurtu.

JAK bo v okviru tega razpisa na področju mednarodnega sodelovanja za sofinanciranje izbrala največ 9 kulturnih programov.

**4. Obdobje sofinanciranja ter vsebinska opredelitev področij javnega razpisa**

Na tem javnem razpisu izbrani prijavitelji bodo dodeljena sredstva prejeli za sofinanciranje kulturnega programa, izvedenega v letih **2016, 2017, 2018 in 2019**. Višina sredstev za sofinancirane kulturne programe bo določena za vsako leto posebej.

**4.1 Knjižni program (KP)**

V okviru področja knjižni program bodo sofinancirani knjižni programi založnikov, ki vključujejo leposlovna knjižna dela vseh zvrsti in žanrov slovenskih avtorjev, prevodna leposlovna dela tujih avtorjev ter izvirna in prevodna dela s področij humanistike, kulture in umetnosti.

Na področju knjižnega programa **ne bodo** sofinancirana pedagoška gradiva, učbeniki in priročniki, razstavni katalogi, zborniki simpozijev in priložnostni zborniki, znanstvene monografije in objave rezultatov znanstvenih raziskav.

**4.2 Revijalni program (RP)**

V okviru področja revijalni program bodo sofinancirani revijalni programi založnikov na področju leposlovja in humanistike.

Na področju revijalnega programa **ne bodo** sofinancirane izdaje časopisov, revij s pretežno aktualističnimi vsebinami ter znanstvenih revij, katerih izdajatelji imajo status raziskovalne organizacije pri Javni agenciji za raziskovalno dejavnost Republike Slovenije in sodijo primarno na področje znanstveno-raziskovalne dejavnosti.

**4.3 Bralna kultura (BK)**

V okviru področja bralna kultura bodo sofinancirani kulturni programi, ki spodbujajo branje pri različnih ciljnih skupinah, promovirajo razvoj in pomen bralne kulture ter razvijajo odnos uporabnikov do knjige in potekajo v Sloveniji ali zamejstvu.

Na področju bralne kulture **ne bodo** sofinancirane delavnice kreativnega pisanja, gledališke uprizoritve, glasbene prireditve, razstave in podobno.

**4.4 Literarne prireditve (LP)**

V okviru področja literarne prireditve bodo sofinancirani kulturni programi, ki promovirajo slovenske avtorje ter ustvarjalnost na področju leposlovja in humanistike in potekajo v Sloveniji ali zamejstvu, vključno s podeljevanjem literarnih nagrad in izvajanjem strokovnih srečanj.

Na področju literarnih prireditev **ne bodo** sofinancirane konference za medije ob izidu knjižnih del ali podelitvi literarnih nagrad, delavnice kreativnega pisanja, kulturne prireditve ob državnih ali občinskih praznikih ter priložnostnih obletnicah in podobno.

**4.5 Mednarodno sodelovanje (MS)**

V okviru področja mednarodno sodelovanje bodo sofinancirani kulturni programi, ki prispevajo k promociji in trajnejši uveljavitvi slovenskega leposlovja in humanistike v tujini, vključno s pripravami na projekt Slovenija, častna gostja knjižnega sejma v Frankfurtu.

**5. Okvirna vrednost javnega razpisa** **JR2–PROGRAM–2016–2019, izvedba postopkov večletnega sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost javnega razpisa za leto 2016 znaša predvidoma 2.500.000 EUR. Obseg sredstev, ki ga bo JAK za sofinanciranje na tem javnem razpisu izbranih kulturnih programov namenila v letih 2017, 2018 in 2019, bo določen po prejemu odločbe o sofinanciranju programa dela JAK s strani ministrstva, pristojnega za kulturo, ter podpisu pogodbe o sofinanciranju JAK za posamično leto. JAK bo odločbe, v katerih bo določen tudi letni obseg sredstev za sofinanciranje izbranega kulturnega programa, skladno s predpisi prijaviteljem izdala po sklenitvi pogodbe s pristojnim ministrstvom o sofinanciranju programa dela JAK za posamično leto v obdobju 2016–2019.

Sredstva, dodeljena v okviru tega razpisa, morajo biti porabljena v obdobju 2016–2019 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega kulturnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR2–PROGRAM–2016–2019 preverila izpolnjevanje splošnih in posebnih pogojev prijaviteljev, v drugi fazi bodo pristojne strokovne komisije vloge prijaviteljev ovrednotile po razpisnih kriterijih, nato bo JAK izdala odločbe o sprejetju kulturnega programa v sofinanciranje za obdobje 2016–2019 ter o višini dodeljenih sredstev za leto 2016 za kulturne programe, sprejete v sofinanciranje.

Za leta 2017, 2018 in 2019 bo ob koncu tekočega leta JAK pozvala izbrane izvajalce k predložitvi letnega programa dela za naslednje leto, preverila izpolnjevanje pogodbenih obveznosti, splošnih in posebnih pogojev in izvajalcem za vsako leto posebej izdala odločbo o sofinanciranju.

Če JAK na podlagi rednega ali izrednega nadzora sofinanciranega kulturnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega programa, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu JR2–PROGRAM–2016–2019 izbranega kulturnega programa.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih programov oziroma spremeni ali prekine že sklenjene pogodbe o sofinanciranju kulturnih programov.

Vsa tveganja pri izvajanju kulturnega programa pred izdajo odločbe in podpisom pogodbe o sofinanciranju izbranega kulturnega programa nosi njegov izvajalec.

**6. Upravičeni stroški, finančna uravnoteženost ter omejitev vrednosti prijavljenega kulturnega programa**

Prijava mora vključevati načrtovano finančno konstrukcijo kulturnega programa prijavitelja, ki prikazuje vse prihodke in odhodke, nujno potrebne za izvedbo prijavljenega kulturnega programa. Predstavljena finančna konstrukcija mora biti dovolj podrobna, da omogoča identifikacijo, spremljavo in nadzor prijavljenega kulturnega programa, ter uravnotežena.

Upravičeni stroški kulturnega programa so stroški, nastali pri aktivnostih, ki so povezane s programom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost kulturnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

JAK sofinancira le upravičene stroške, ki so nastali od 1. 1. 2016 dalje, razen stroškov odkupa avtorskih pravic prijavljenega kulturnega programa.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov, se lahko pogodba o sofinanciranju razdre, JAK pa lahko od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

Finančna uravnoteženost kulturnega programa pomeni:

* uravnoteženost upravičenih stroškov z obsegom in vsebino kulturnega programa (zlasti glede cenovne primernosti in stroškovne učinkovitosti),
* da so prihodki enaki odhodkom.

Če JAK v fazi nadzora ugotovi, da stroški kulturnega programa niso uravnoteženi glede cenovne primernosti in stroškovne učinkovitosti, lahko zahteva vračilo sredstev.

Skupna prijavljena vrednost upravičenih stroškov (seštevek sklopov A, B in C) prijavljenega kulturnega programa po področjih ne sme presegati:

1. knjižni program 375.000 EUR,
2. revijalni program 150.000 EUR,
3. bralna kultura 90.000 EUR,
4. literarne prireditve 200.000 EUR,
5. mednarodno sodelovanje 175.000 EUR.

**6.1. Upravičeni stroški na področju knjižni program (KP)**

sklop A: stroški avtorskega dela (avtorji besedil, avtorji uvodnih/spremnih besedil, prevajalci, ilustratorji, lektorji, odkup avtorskih pravic, plačilo strokovnega pregleda ipd.),

sklop B: tiskarska priprava in tisk ter stroški priprave in izdaje e-knjige;

sklop C: splošni stroški in stroški dela založnika, vključno s stroški uredniškega dela, ter stroški promocije.

Med upravičene stroške ne sodi nakup osnovne opreme.

**6.2. Upravičeni stroški na področju revijalni program (RP)**

sklop A: stroški avtorskega dela (avtorska besedila, prevodi besedil v slovenski jezik, odkup avtorskih pravic za besedila in vizualno gradivo, lektoriranje ipd.);

sklop B: tiskarska priprava in tisk ter stroški priprave in izdaje e-revije;

sklop C: splošni stroški in stroški dela založnika, vključno s stroški uredniškega dela, ter stroški promocije.

Med upravičene stroške ne sodi nakup osnovne opreme.

**6.3. Upravičeni stroški na področju bralna kultura (BK)**

sklop A: stroški nastopajočih (stroški avtorskega dela za avtorje, moderatorje, prevajalce, urednike, lektorje, potni stroški in nastanitev nastopajočih ipd.);

sklop B: stroški izvedbe in promocije kulturnega programa (najem in ureditev prostorov, najem tehnične opreme, oglaševanje in tiskovine, pogostitve, nastanitve, prevozi in logistika ipd.);

sklop C: splošni stroški in stroški dela prijavitelja.

Med upravičene stroške ne sodi nakup osnovne opreme.

Na področju bralna kultura sklop C ne sme presegati 50 odstotkov skupne vrednosti upravičenih stroškov.

**6.4. Upravičeni stroški na področju literarne prireditve (LP)**

sklop A: stroški nastopajočih (stroški avtorskega dela za avtorje, moderatorje, prevajalce, urednike, lektorje, potni stroški in nastanitev nastopajočih ipd.);

sklop B: stroški izvedbe in promocije kulturnega programa (najem in ureditev prostorov, najem tehnične opreme, oglaševanje in tiskovine, pogostitve, nastanitve, prevozi in logistika ipd.);

sklop C: splošni stroški in stroški dela prijavitelja.

Med upravičene stroške ne sodi nakup osnovne opreme.

Na področju literarne prireditve sklop C ne sme presegati 50 odstotkov skupne vrednosti upravičenih stroškov.

**6.5. Upravičeni stroški na področju mednarodno sodelovanje (MS)**

sklop A: stroški avtorskega dela (za avtorje, moderatorje, prevajalce, urednike, lektorje ipd.);

sklop B: stroški izvedbe in promocije kulturnega programa (potni stroški, nastanitve, dnevnice, najem in ureditev prostorov, najem tehnične opreme, oglaševanje in tiskovine, pogostitve, prevozi in logistika ipd.);

sklop C: splošni stroški in stroški dela prijavitelja.

Med upravičene stroške ne sodi nakup osnovne opreme.

Na področju mednarodno sodelovanje sklop C ne sme presegati 50 odstotkov skupne vrednosti upravičenih stroškov.

**7. Pogoji za sodelovanje na javnem razpisu JR1–PROGRAM–2016–2019**

**7.1. Splošni pogoji – vsa področja razpisa**

Prijavitelji morajo izpolnjevati naslednje splošne pogoje:

* da so pravna oseba zasebnega prava, najmanj 3 leta registrirana za izvajanje dejavnosti na področju kulture, razen v primeru, ko novoustanovljena pravna oseba zasebnega prava nadaljuje z izvajanjem uveljavljenega kulturnega programa, ki ga je v obdobju 2013–2015 že sofinancirala JAK;
* da prijavljajo kulturne programe, ki bodo v celoti realizirani v obdobju 2016–2019;
* da zagotavljajo javno dostopnost kulturnega programa;
* da bodo informacije o sofinanciranem kulturnem programu pravočasno in skladno s časovnimi roki, določenimi v pogodbi o sofinanciranju kulturnega programa, posredovali v objavo na spletni portal JAK in da bodo za objavo teh vsebin na spletu imeli urejene avtorske pravice, ki jih bodo v obsegu, potrebnem za informiranje javnosti, prenesli na JAK;
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da zaprošeni znesek sofinanciranja kulturnega programa ne presega najvišje možne višine zaprošenih sredstev, ki je opredeljena na posameznem razpisnem področju;
* da prijavljajo finančno uravnotežen kulturni program in da je finančna konstrukcija pripravljena skladno z določbami 6. točke besedila tega razpisa (preverljivost, natančnost, uravnoteženost, cenovna primernost, izvirna dokazila);
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06-UPB2) in Zakonom o varstvu osebnih podatkov (Uradni list RS, št. 94/07-UPB1);
* da za isti kulturni program (v celoti ali delu) poda vlogo le en prijavitelj;
* da se z istim kulturnim programom (v celoti ali delu) na razpis prijavljajo samo enkrat;
* da pri prijavi upoštevajo vsebinske opredelitve posameznih razpisnih področij, skladno s 4. točko besedila razpisa, ter cilje posameznih razpisnih področij, skladno s 3. točko besedila razpisa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - UPB);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. točke besedila tega razpisa;
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij o poteku kulturnega programa ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranega kulturnega programa;
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov kulturnega programa;
* da zaprošeni znesek sofinanciranja kulturnega programa ne presega 70 odstotkov vrednosti upravičenih stroškov oz. da ne presega vrednosti iz 6. točke razpisa;
* da prijavitelj zagotavlja stabilne in ustrezno visoke vire financiranja (finančna sposobnost) za izvajanje vseh najavljenih aktivnosti v obdobju trajanja kulturnega programa ter za njegovo sofinanciranje;
* da prijavitelj zagotavlja osebje z ustrezno visokimi strokovnimi kompetencami in kvalifikacijami, ki so potrebne za uspešno izvedbo prijavljenega kulturnega programa (operativna sposobnost).

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7.2. Določitev najnižjih izplačanih avtorskih honorarjev pri izvedbi sofinanciranega kulturnega programa**

Prijavitelj mora pri načrtovanju in izvedbi kulturnega programa upoštevati naslednje izhodiščne vrednosti :

Knjižni program:

* da bo pri izdaji sofinanciranih knjig izplačal avtorski honorar izvirnim ustvarjalcem v višini najmanj 365 EUR bruto na avtorsko polo, prevajalcem najmanj 282 EUR bruto na avtorsko polo, za izvirno pesniško zbirko za avtorja besedila pavšal v višini najmanj 2.800 EUR bruto, za prevod pesniške zbirke pavšal najmanj 2.300 EUR bruto in za avtorja besedila slikanice pavšal najmanj 650 EUR bruto za prvo naklado/izdajo.

Bralna kultura in literarne prireditve:

* da bo za nastop avtorja izplačal avtorski honorar v višini najmanj 150 EUR bruto, če pa v okviru enega dogodka nastopijo trije (3) ali več avtorjev hkrati, se lahko izhodiščni avtorski honorar zniža za 30 odstotkov, enako velja tudi za primer, če nastop avtorja traja manj kot 20 minut.

Mednarodno sodelovanje:

* da bo za sofinancirane vzorčne prevode izplačal avtorski honorar prevajalcem v višini najmanj 365 EUR bruto na avtorsko polo.

**7.3. Posebni pogoji – razpisna področja**

**7.3.1. Posebni pogoji za področje knjižni program (KP)**

Prijavitelji na področju knjižni program morajo ob splošnih izpolnjevati tudi naslednje posebne pogoje:

* da so v obdobju 2013–2015 izdali vsaj 21 knjig v slovenskem jeziku s področja leposlovja in humanistike, razen izjeme, določene v prvi alineji 7.1. točke besedila tega razpisa;
* da bodo v obdobju 2016–2019 izdali najmanj 28 knjig (najmanj 7 letno);
* da za leto 2016 prijavljajo najmanj sedem (7) in največ dvaindvajset (22) knjig;
* da bodo knjige, sofinancirane v okviru knjižnega programa, v tiskani obliki izšle v najmanj: 500 izvodih – leposlovje, 400 izvodih – humanistika, 200 izvodih – poezija in drame;
* da v primeru izdaje knjige v okviru sofinanciranega knjižnega programa zagotavljajo, da bodo osnovne podatke o sofinanciranih knjigah najkasneje do dneva začetka prodaje vključili na spletni portal JAK [www.blizjiknjigi.si](file:///C:\Users\ANovak\AppData\Local\Temp\notes397B4F\www.blizjiknjigi.si) (podatki o delu, naslovnica, kazalo, kratek odlomek, predstavitev avtorja …) in da bodo za objavo teh vsebin na spletu imeli urejene avtorske pravice, ki jih bodo v obsegu, potrebnem za informiranje javnosti, prenesli na JAK;
* da bodo na naslovnici sofinanciranih prevodnih knjig objavili tudi ime prevajalca;
* da bodo v primeru razprodane naklade s ponatisom ali tiskom na zahtevo zagotovili dostopnost sofinancirane knjige najmanj pet (5) let po izidu;
* da v prijavljeni knjižni program ne vključujejo knjig, ki so bile dostopne javnosti pred 1. 1. 2016;
* da pri financiranju stroškov knjižnega programa upoštevajo določila o najnižjih avtorskih honorarjih iz točke 7.2 besedila tega razpisa;
* da zaprošeni znesek za sofinanciranje knjižnega programa ne presega 70 odstotkov vrednosti upravičenih stroškov;
* da zaprošeni znesek za sofinanciranje knjižnega programa ne presega 190.000 EUR.

**7.3.2. Posebni pogoji za področje revijalni program (RP)**

Prijavitelji na področju revijalni program morajo ob splošnih izpolnjevati tudi naslednje posebne pogoje:

* da so v obdobju 2013–2015 izdajali literarno revijo, ki je izhajala najmanj šest (6) krat letno, v najmanj šestih (6) zvezkih, ali humanistično revijo, ki je izhajala najmanj štiri (4) krat letno, v najmanj (4) zvezkih, v letnem obsegu najmanj 32 avtorskih pol in v nakladi najmanj 400 izvodov, razen izjeme, določene v prvi alineji 7.1. točke besedila tega razpisa;
* da bodo v obdobju 2016–2019 izdajali literarno revijo, ki bo izhajala najmanj šest (6) krat letno, v najmanj šestih (6) zvezkih, ali humanistično revijo, ki bo izhajala najmanj štirikrat (4) krat letno, v najmanj štirih (4) zvezkih, v letnem obsegu najmanj 32 avtorskih pol in v nakladi najmanj 400 izvodov;
* da zagotavljajo, da bodo osnovne podatke o sofinanciranih revijah najkasneje do dneva začetka prodaje posameznega zvezka vključevali na spletni portal JAK ([www.blizjiknjigi.si](file:///C:\Users\ANovak\AppData\Local\Temp\notes397B4F\www.blizjiknjigi.si) in/ali [www.revije.si](http://www.revije.si)), da bodo za objavo teh vsebin na spletu imeli urejene avtorske pravice, ki jih bodo v obsegu, potrebnem za informiranje javnosti, prenesli na JAK;
* da bodo vsi zvezki sofinancirane revije v roku, ki bo določen v pogodbi o sofinanciranju revijalnega programa, vendar ne kasneje kot 24 mesecev od izida posameznega zvezka revije, v elektronski obliki dostopni javnosti na spletnih portalih JAK (www.blizjiknjigi.si in/ali www.revije.si) in da bodo za objavo elektronske različice na spletu prijavitelji imeli urejene avtorske pravice, ki jih bodo v obsegu, potrebnem za izpolnitev cilja tega pogoja, prenesli na JAK;
* da oglasni prostor v posameznih zvezkih prijavljene revije ne presega 10 % celotnega zvezka;
* da zaprošeni znesek za sofinanciranje revijalnega programa ne presega 70 odstotkov vrednosti upravičenih stroškov;
* da zaprošeni znesek za sofinanciranje revijalnega programa ne presega 80.000 EUR.

**7.3.3. Posebni pogoji za področje bralna kultura (BK)**

Prijavitelji na področju bralna kultura morajo ob splošnih izpolnjevati tudi naslednje posebne pogoje:

* da so v obdobju 2013–2015 organizirali vsaj tri (3) javnosti dostopne programske enote (nize dogodkov) na področju bralne kulture v Sloveniji ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1. točke besedila tega razpisa;
* da bodo v obdobju 2016–2019 izvedli vsebinsko zaokrožen kulturni program v Sloveniji ali zamejstvu, ki bo letno vključeval najmanj eno (1) programsko enoto z najmanj šestimi (6) dogodki;
* da pri financiranju stroškov kulturnega programa upoštevajo določila o najnižjih avtorskih honorarjih iz točke 7.2 besedila tega razpisa;
* da zaprošeni znesek za sofinanciranje kulturnega programa ne presega 40.000 EUR.

**7.3.4. Posebni pogoji za področje literarne prireditve**

Prijavitelji na področju literarne prireditve morajo ob splošnih izpolnjevati tudi naslednje posebne pogoje:

* da so v obdobju 2013–2015 organizirali vsaj tri (3) javnosti dostopne programske enote (nize dogodkov) na področju literarnih prireditev v Sloveniji ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1. točke besedila tega razpisa;
* da bodo v obdobju 2016–2019 vsako leto izvedli vsebinsko zaokrožen kulturni program v Sloveniji ali zamejstvu, ki bo letno vključeval najmanj eno (1) programsko enoto z najmanj desetimi (10) dogodki;
* da pri financiranju stroškov kulturnega programa upoštevajo določila o najnižjih avtorskih honorarjih iz točke 7.2 besedila tega razpisa;
* da zaprošeni znesek za sofinanciranje kulturnega programa ne presega 120.000 EUR.

**7.3.5. Posebni pogoji za področje mednarodno sodelovanje (MS)**

Prijavitelji na področju mednarodno sodelovanje morajo ob splošnih izpolnjevati tudi naslednje posebne pogoje:

* da so v obdobju 2013–2015 organizirali vsaj dve (2) programski enoti (niza dogodkov oz. aktivnosti) na področju mednarodnega sodelovanja;
* da bodo v obdobju 2016–2019 vsako leto izvedli vsebinsko zaokrožen kulturni program, ki bo vključeval najmanj dve (2) programski enoti;
* da zagotavljajo, da bodo o izvedbi dogodkov v tujini pravočasno obvestili pristojno veleposlaništvo in druge slovenske institucije (lektorate, kulturne centre ipd.);
* da zaprošeni znesek za sofinanciranje kulturnega programa ne presega 100.000 EUR.

**8. Kriteriji za ocenjevanje vlog**

**8.1. Področje knjižni program (KP)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference založbe, s poudarkom na kakovosti doslej izdanih knjižnih del ter doseganju visokih založniških standardov (vključenost urednika, lektorja, korektorja, oblikovalca…) | 5 |
| **2.** | Pomen in vloga prijavljenega knjižnega programa za obogatitev in razvoj slovenskega knjižnega trga | 5 |
| **3.** | Reference urednika/urednikov, vključenih v prijavljeni knjižni program | 5 |
| **4.** | Kvaliteta in reference avtorjev, vključenih v prijavljeni knjižni program | 5 |
| **5.** | Izvedljivost in inovativnost načrtovanih aktivnosti za zagotavljanje visoke dostopnosti izdanih knjig javnosti, promocijo knjižnega programa in spodbujanje distribucije in prodaje v kulturni program vključenih knjižnih del v knjigarnah. | 5 |
|  | **Največje možno število točk** | **25** |

**8.2. Področje revijalni program (RP)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference izdajatelja, s poudarkom na kakovosti doslej izdanih revij, rednosti izhajanja ter  doseganju visokih založniških standardov (vključenost urednika, lektorja, korektorja…) | 5 |
| **2.** | Pomen in vloga prijavljenega revijalnega programa za obogatitev in razvoj slovenske revijalne produkcije | 10 |
| **4.** | Reference urednika/urednikov ter kakovost vključenih avtorjev v prijavljeni revijalni program | 5 |
| **5.** | Izvedljivost in inovativnost načrtovanih aktivnosti za zagotavljanje visoke dostopnosti revije javnosti, njeno promocijo ter spodbujanje distribucije in prodaje revije v knjigarnah in na drugih lokacijah | 5 |
|  | **Največje možno število točk** | **25** |

**8.3. Področje bralna kultura (BK)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na kakovosti, odmevnosti, obiskanosti in izvedenih promocijskih dejavnostih pri doslej izvedenih aktivnostih na področju bralne kulture | 5 |
| **2.** | Pomen in vloga prijavljenega kulturnega programa za obogatitev in razvoj slovenske bralne kulture, zlasti za zmanjševanje deleža nebralcev | 10 |
| **3.** | Reference vključenih avtorjev in strokovnjakov | 5 |
| **4.** | Izvedljivost in inovativnost načrtovanih promocijskih aktivnosti za informiranje javnosti, zagotavljanje visoke dostopnosti kulturnega programa ter vključevanje ciljnih skupin | 5 |
|  | **Največje možno število točk** | **25** |

**8.4. Področje literarne prireditve (LP)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na kakovosti, odmevnosti, obiskanosti in izvedenih promocijskih aktivnostih doslej izvedenih aktivnosti na področju literarnih prireditev | 5 |
| **2.** | Pomen in vloga prijavljenega kulturnega programa za obogatitev in razvoj slovenske literarne ustvarjalnosti in uveljavljanje avtorjev, ki delujejo na področju literature in humanistike | 10 |
| **3.** | Reference vključenih avtorjev in strokovnjakov | 5 |
| **4.** | Izvedljivost in inovativnost načrtovanih promocijskih aktivnosti za informiranje javnosti, zagotavljanje visoke dostopnosti kulturnega programa ter vključevanje ciljnih skupin | 5 |
|  | **Največje možno število točk** | **25** |

**8.5. Področje mednarodnega sodelovanja (MS)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na kakovosti, odmevnosti in učinkovitosti doslej izvedenih aktivnosti na področju mednarodnega sodelovanja | 5 |
| **2.** | Pomen in vloga prijavljenega kulturnega programa za uspešno uveljavitev slovenskega leposlovja in humanistike ter slovenskih avtorjev v tujini, posebej za uspešno izvedbo projekta Slovenija, Častna gostja Frankfurtskega knjižnega sejma | 5 |
| **3.** | Reference vključenih avtorjev, urednikov, prevajalcev, literarnih agentov… | 5 |
| **4.** | Referenčnost prizorišč načrtovanih dogodkov v tujini in reference tujih partnerjev pri izvajanju kulturnega programa | 5 |
| **5.** | Izvedljivost in inovativnost načrtovanih promocijskih aktivnosti za informiranje javnosti, zagotavljanje visoke dostopnosti kulturnega programa | 5 |
|  | **Največje možno število točk** | **25** |

**9. Uporaba kriterijev in povzetek načina ocenjevanja**

Prijave bodo po ocenjevalnih kriterijih vrednotile za področje pristojne strokovne komisije JAK.

Razpisni kriteriji za posamezna razpisna področja tega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani tisti kulturni programi, ki bodo v postopku vrednotenja po kriterijih ocenjeni višje.

Višina odobrenih sredstev za kulturni program je odvisna od obsega in finančne zahtevnosti kulturnega programa ter sredstev, ki so namenjena razpisu, pri čemer med izbranimi kulturnimi programi ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje kulturnega programa v sofinanciranje je 20 (spodnji točkovni prag).

**10. Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati in žigosati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti izpolnjeno **vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Prijava je vložena pravočasno, če jo JAK prejme v elektronski **in** natisnjeni obliki, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki se prijavlja na več področij javnega razpisa, mora** **vlogo za posamično področje razpisa poslati v svoji, ločeni kuverti in za vsako področje razpisa posebej izpolniti ustrezen obrazec v spletni aplikaciji**.

Rokza zbiranje vlog prične teči na dan najave javnega razpisa JR2–PROGRAM–2016–2019 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> dne **29. 1. 2016** ter traja doizteka zadnjega dne roka za oddajo vlog, ki je **29. 2. 2016.**

Vsi zahtevani prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

Če se prijavitelj na ta razpis prijavi s kulturnim programom, ki vsebinsko ne sodi na razpisno področje in ga strokovna komisija ne more oceniti s kriteriji, navedenimi v razpisnem besedilu, se zavrže kot vloga neupravičenega prijavitelja.

Vloge, ki ne bodo izpolnjene v celoti v elektronski obliki in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga v tiskani in elektronski obliki, ki ne bo oddana do vključno 29. 2. 2016. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih splošnih in posebnih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru kulturnega programa spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

V primeru, da več prijaviteljev na ta razpis prijavi isti program v celoti ali delu, se vse vloge prijaviteljev teh prijav zavržejo zaradi neizpolnjevanja splošnih pogojev kot vloge neupravičenih oseb.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah bodo prijavitelji obveščeni na spletni strani razpisovalca.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s splošnimi in posebnimi pogoji ter kriteriji javnega razpisa** **JR2–PROGRAM–2016–2019.**

Pravočasne in popolne vloge upravičenih oseb bodo predložene v obravnavo pristojnim strokovnim komisijam JAK.

O dodelitvi sredstev bo na podlagi poročil pristojnih strokovnih komisij JAK odločil direktor JAK z odločbo o sofinanciranju posameznega kulturnega programa.

Odpiranje vlog bo potekalo na JAK, Metelkova 2b, 1000 Ljubljana in se bo pričelo 3. 3. 2016.

**12. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14)  ob prijavi dolžni priložiti k vlogi potrdilo o plačilu tarife v višini 200 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaobsega:

– besedilo javnega razpisa,

– prijavne obrazce v spletni aplikaciji za posamezna razpisna področja:

1. **Knjižni program (KP),**
2. **Revijalni program (RP),**
3. **Bralna kultura (BK),**
4. **Literarne prireditve (LP),**
5. **Mednarodno sodelovanje (MS).**

Dokumentacija javnega razpisa je na voljo na spletnem naslovu [https://jakrs.e-razpisi.si](https://xx/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo :

**a) Knjižni program (KP):**

* natisnjen prijavni obrazec spletne aplikacije KP z dokazilom o plačani tarifi;

**b) Revijalni program (RP):**

* natisnjen prijavni obrazec spletne aplikacije RP z dokazilom o plačani tarifi;

**c) Bralna kultura (BK):**

* natisnjen prijavni obrazec spletne aplikacije BK z dokazilom o plačani tarifi;

**d) Literarne prireditve (LP):**

* natisnjen prijavni obrazec spletne aplikacije LP z dokazilom o plačani tarifi;

**e) Mednarodno sodelovanje (MS):**

* natisnjen prijavni obrazec spletne aplikacije MS z dokazilom o plačani tarifi in pismom o nameri soorganizatorjev.

**13. Pristojne uslužbenke za informacije in pojasnila**

|  |  |  |  |
| --- | --- | --- | --- |
| **Področje** | **Uslužbenec** | **Telefon** | **E-pošta** |
| Knjižni program | Vlasta Vičič | 01 369 58 26 | vlasta.vicic(at)jakrs.si |
| Revijalni program | Vlasta Vičič | 01 369 58 26 | vlasta.vicic(at)jakrs.si |
| Bralna kultura | Tjaša Urankar | 01 369 58 25 | tjasa.urankar(at)jakrs.si |
| Literarne prireditve | Tjaša Urankar | 01 369 58 25 | tjasa.urankar(at)jakrs.si |
| Mednarodno sodelovanje | Katja Stergar | 01 369 58 27 | katja.stergar(at)jakrs.si |

Informacije lahko dobite po telefonu in elektronski pošti JAK vsak delavnik med 10. in 12. uro.

**Aleš Novak**

direktor Javne agencije za knjigo RS